Amanda Strydom eersdaags in sepie | Netwerk24
Deur Mariana Malan 05 September 2016 19:05
Amanda Strydom maak eersdaags haar buiging in die sepie Binnelanders. Hoewel sy nog nie veel kan sê oor haar rol nie, klink dit of sy die ondervinding baie geniet het.
Wat sy wel kan sê, is dat sy 'n hele paar mense in die verhaal se lewe kom deurmekaarkrap.
Sy sou aanvanklik net 'n genooide speler wees, maar intussen is sy gevra om in nog 'n paar episodes te speel.
"Ek is al 'n paar keer gevra om rolle in sepies te vertolk, maar elke keer het ek nee gesê. Hierdie keer het ek net geweet ek sal dom wees as ek dit nie doen nie," sê Strydom.
"Dis 'n ander wêreld, dié van 'n sepie. Ek het glad nie geweet hoe dit werk en watter dissipline daaraan verbonde is nie. Hier is nie tyd soos met 'n verhoogrol om nog te sit en dink oor die karakter nie. Jy moet jou woorde ken en sorg dat jy reg is vir aksie. Daar is nie tyd vir sit en delf en nadink nie.
"Ek het een dag nog so gedink alles gaan goed. Ek ken my woorde en is reg. Toe hol daar skielik 'n klompie byspelers verby met trollies en wie weet wat nog alles en toe is ek skoon deurmekaar."
"Ek het skielik besef – dis wat ek studeer het. Niemand het my leer sing nie, maar hiervoor is ek opgelei."
Dit was veral vir haar lekker om weer ou kennisse soos Brümilda van Rensburg en Hans Strydom te sien. Dit was ook lekker om in 'n span te werk.
"Dit lyk so of almal hul werk geniet. Van die akteurs tot die vrou wat my handsak vir my aangee, hou van wat hulle doen. Dit was vir my 'n wonderlike ondervinding."
Sy sal die eerste keer op Woensdag 14 September haar opwagting in Binnelanders maak. Dieselfde aand sal sy ook te sien wees in die program Kwêla, waar sy met Hannes van Wyk sal gesels oor haar rol en ook oor waarmee sy tans besig is. Dit is onder meer haar program Rugsak vol robyne, wat sy na vanjaar se Aardklop-fees neem.